中秋分韻得雲字成三百言
作者：劉學箕
朝代：宋

paragraphs: 今秋苦淫雨，漲汐添溪濆。
新凉值月夕，密靄高燦雯。
稽首告天公，懇念心良勤。
天公知意誠，感應若有聞。
須臾檄豐隆，蘋末生鱗紋。
庭皋一震拂，隴首飛秋雲。
忽然朗穹昊，萬象蒙奇勛。
舉頭見松梢，光照草樹分。
乾坤兩瑩徹，爛白無邊垠。
我歌忽如狂，我醉茫如薰。
桂酒雜椒漿，醖釀騰馨芬。
皓魄耿素懷，幽思殊不羣。
泠然冰雪腸，頓醒麯糵醺。
便欲浥沆瀣，盤饌遺羶葷。
遥望瓊樓僊，霧綃青霞裙。
何當下招呼，上征離塵氛。
去年當此時，浩飲逢諸君。
今載復肯來，持杯共論文。
相從豈無他，羣聚徒飛蟁。
苟得嗜利輩，抑何掛牙齦。
豪傑所願交，黄金勝千斤。
喜得詩謫仙，恨去髯將軍。
衆子賢共推，奚用區蕕薰。
愛客綽祖風，滿席生歡欣。
參橫斗轉杓，魔祟相糾紛。
欲眠君且去，陶語吾亦云。
慷慨有大劉，浩氣充棟棼。
十觴不能醉，餐嚼無餘臐。
鳴雞忽唱曉，杲日東方昕。
歸路襲桂香，幽巗麝沉焚。